
	UKMERGĖS RAJONO SAVIVALDYBĖS ADMINISTRACIJOS  
DIREKTORIUS

	

	ĮSAKYMAS

	DĖL UKMERGĖS RAJONO SAVIVALDYBĖS NEFORMALIOJO VAIKŲ ŠVIETIMO PROGRAMŲ FINANSAVIMO, MOKINIŲ SKAIČIAUS GRUPĖJE IR PIRMUMO EILĖS NUSTATYMO

	

	2026 m. liepos 10  d. Nr.  13-943

	Ukmergė

	

	


Vadovaudamasi Lietuvos Respublikos vietos savivaldos įstatymo 34 straipsnio 6 dalies 10 punktu, Neformaliojo vaikų švietimo programų finansavimo ir administravimo tvarkos aprašo, patvirtinto Lietuvos Respublikos švietimo, mokslo ir sporto ministro 2022 m. sausio 10 d. įsakymo Nr. V-46 „Dėl Neformaliojo vaikų švietimo programų finansavimo ir administravimo tvarkos aprašo patvirtinimo“ 3, 5, 12, 13, 14, 15 punktais:
1. Nustatau Neformaliojo vaikų švietimo (toliau – NVŠ) krepšelio, skiriamo vienam mokiniui per mėnesį, dydį: 
1.1. mokiniui, dalyvaujančiam nacionalinių prioritetų neatitinkančioje NVŠ programoje, – 15,00 Eur (penkiolika Eur), o mokiniui, turinčiam vidutinių, didelių arba labai didelių specialiųjų ugdymosi poreikių – 30,00 Eur (trisdešimt Eur); 
1.2. mokiniui, dalyvaujančiam bent vieną nacionalinį prioritetą atitinkančioje NVŠ programoje, – 25,00 Eur (dvidešimt penki Eur); mokiniui, turinčiam vidutinių, didelių arba labai didelių specialiųjų ugdymosi poreikių – 50,00 Eur (penkiasdešimt Eur). 
2. P a t v i r t i n u maksimalų vaikų skaičių NVŠ programos grupėje – 25 mokiniai. 
3. N u s t a t a u, kad: 
3.1. NVŠ programų finansavimo laikotarpis yra einamųjų metų spalio – kitų metų birželio mėnesiai;
3.2. NVŠ programų nefinansavimo laikotarpis yra liepos – rugsėjo mėnesiai; 
3.3. tėvų (globėjų, rūpintojų) prašymų dėl vaikų dalyvavimo NVŠ teikėjų vykdomose programose pateikimo pradžia – einamųjų metų rugpjūčio 15 d.
	4. Nustatau, kad šis įsakymas įsigalioja 2026 m. rugpjūčio 1 d. ir skelbiamas savivaldybės interneto svetainėje www.ukmerge.lt.

